b'\n_START_ARTICLE_\nDavid Reece\n_START_SECTION_\nNuoruus\n_START_PARAGRAPH_\nDavid Reece aloitti laulamisen kuorossa 8-vuotiaana. H\xc3\xa4n kasvoi Oklahomassa kantrimusiikin ymp\xc3\xa4r\xc3\xb6im\xc3\xa4n\xc3\xa4 mutta h\xc3\xa4n kiinnostui varhain 70-luvun hard rock -yhtyeist\xc3\xa4 kuten Led Zeppelinist\xc3\xa4, Deep Purplesta, Whitesnakesta ja The Rolling Stonesista. Oklahomasta h\xc3\xa4n muutti Minnesotaan aloittaessaan laulajan uraansa 17-vuotiaana. H\xc3\xa4n lauloi yhtyeess\xc3\xa4 Dare Force vuosikymmenen alussa  ja vuonna 1987 hard rock-yhtyeen Sacred Child demolla. H\xc3\xa4net korvattiin Astrid Youngilla ennen levyn lopullista nauhoittamista, mutta demot sis\xc3\xa4llytettiin debyytin uudelleen julkaisuun._NEWLINE_Reece yritti p\xc3\xa4\xc3\xa4st\xc3\xa4 sis\xc3\xa4lle musiikkimaailmaan Kaliforniassa mutta h\xc3\xa4nen mukaansa aika oli v\xc3\xa4\xc3\xa4r\xc3\xa4. Reece kertoi Juho Juntuselle Soundin haastattelussa vuonna 1989, ett\xc3\xa4 "Levy-yhti\xc3\xb6t etsiv\xc3\xa4t uusia M\xc3\xb6tley Crue - tai Poison -kopioita ja min\xc3\xa4h\xc3\xa4n n\xc3\xa4ytin naurettavalta glam rock -kuteissa." H\xc3\xa4n kyll\xc3\xa4styi rock-bisnekseen ja muutti maaseudun rauhaan Coloradoon.\n_START_SECTION_\nAccept vuodet\n_START_PARAGRAPH_\nVuonna 1988 Reece sai yhteydenoton musiikkiagentuurilta, joka tiedusteli, viel\xc3\xa4k\xc3\xb6 h\xc3\xa4n on kiinnostunut laulamisesta. Saksalainen heavy metal -yhtye Accept oli kiinnostunut h\xc3\xa4nest\xc3\xa4, ja pyysi h\xc3\xa4nelt\xc3\xa4 lis\xc3\xa4\xc3\xa4 nauhoja kuunneltavaksi. Ennen lopullista valintaa Udo Dirkschneiderin korvaajaksi, Reece esiintyi yhtyeen kanssa yhdell\xc3\xa4 keikalla Saksassa. _NEWLINE_Reece levytti Acceptin kanssa yhden levyn, Eat The Heat (1989). Levymyynti oli pettymys ja levy\xc3\xa4 seuranneen kiertueen aikana yhtyeen j\xc3\xa4senten v\xc3\xa4lit  kiristyiv\xc3\xa4t. Stefan Kaufmannin selk\xc3\xa4kivut pahenivat ja h\xc3\xa4n j\xc3\xa4tti yhtyeen. Kiertueen ollessa Chicagossa, kiristynyt tilanne johti lopulta riitaan, jossa Reece l\xc3\xa4im\xc3\xa4ytti basisti Peter Baltesia. Yhtye keskeytti kiertueen, ja hajosi. _NEWLINE_Vuonna 2018 Reece kiersi Euroopassa ja esitti Acceptin Eat The Heat levyn kappaleita liven\xc3\xa4.\n_START_SECTION_\nBangalore Choir\n_START_PARAGRAPH_\nAccept hajottua vuoden 1989 lopulla, Reece matkusti Los Angelesiin ja perusti yhtyeen Bangalore Choir. Hollywoodin Guitar Institute Of Technologyn avulla h\xc3\xa4n l\xc3\xb6ysi basisti Danny Greenbergin ja kitaristin John Kirkin, joka oli soittanut kitaristi Curt Mitchellin kanssa. Kirk soitti Curtille, joka matkusti Los Angelesiin ja liittyi yhtyeeseen. Aluksi rumpuja soitti Rusty Miller mutta pian h\xc3\xa4net korvasi Darek Thomas Cava (entinen Brunette). Yhtye julkaisi ensimm\xc3\xa4isen levyns\xc3\xa4 On Target vuonna 1992. Bassoa levyll\xc3\xa4 soitti Ian Mayo ja rumpali Jackie Ramos. Aika oli perinteiselle hard rockille vaikea, ja yhtye j\xc3\xa4i tauolle. _NEWLINE_Yhtye aktivoitui uudelleen yli 25-vuotta my\xc3\xb6hemmin. Sen toinen levy, Cadence, julkaistiin syyskuussa 2010. Yhtye kiersi Euroopassa UFOn kanssa. Kolmas levy, Metaphor, julkaistiin huhtikuussa 2012. Vuonna 2017 Reece vahvisti, ett\xc3\xa4 yhtye on hajonnut. Reecen mukaan yhtyeess\xc3\xa4 on liian monta erilaista persoonaa, jotta se voisi toimia.\n_START_SECTION_\nStream, Sircle of Silence ja Tango Down\n_START_PARAGRAPH_\nReece levytti 90-luvulla yhtyeiden Stream ja Sircle of Silence kanssa. Sircle of Silencein kanssa h\xc3\xa4n julkaisi kaksi albumia, Sircle of Silence (1993) ja Suicide Candyman (1994). Toukokuussa 2007 h\xc3\xa4n liittyi ruotsalaiseen hard rock -yhtyeeseen Gypsy Rose, jonka kanssa h\xc3\xa4n teki yhden levyn, Another World. _NEWLINE_Reece teki nelj\xc3\xa4 vuotta yhteisty\xc3\xb6t\xc3\xa4 New Yorkilaisen hard rock -yhtyeen Tango Downin kanssa 10-luvun alussa. H\xc3\xa4n lauloi yhtyeen kahdella levyll\xc3\xa4, Identity Crisis \xe2\x80\x8eja Charming Devil. Lokakuussa 2014 h\xc3\xa4n kertoi, ett\xc3\xa4 eroaa yhtyeest\xc3\xa4.\n_START_SECTION_\nEZ Livingin ja Bonfire\n_START_PARAGRAPH_\nVuonna 2014 Reece aloitti yhteisty\xc3\xb6n Bonfiren kitaristin Hans Zillerin kanssa.  Reece ja Ziller tutustuivat jo 80-luvun lopulla,kun sek\xc3\xa4 Bonfire ja Accept olivat \xc3\xa4\xc3\xa4nitt\xc3\xa4m\xc3\xa4ss\xc3\xa4 Dieter Dierksin studiolla. Kaksikko tapasi uudestaan vuonna 2010 festivaalilla, jolloin Reece ehdotti, ett\xc3\xa4 he tekisiv\xc3\xa4t jossain vaiheessa yhteisty\xc3\xb6t\xc3\xa4. Kun Ziller kokosi vanhan yhtyeens\xc3\xa4 EZ Livingin, Rreece p\xc3\xa4\xc3\xa4si siihen laulajaksi.\xc2\xa0 Yhtye teki Reecen kanssa yhden levyn Firestorm (2014). _NEWLINE_Vuoden 2014 lopussa Bonfiren laulaja Lessman, rumpali Uwe K\xc3\xb6hler ja kitaristi Chris Limburg p\xc3\xa4\xc3\xa4ttiv\xc3\xa4t lopettaa yhtyeess\xc3\xa4. Bonfiren tarina olisi saattanut p\xc3\xa4\xc3\xa4tty\xc3\xa4 samalla, ellei Ziller olisi p\xc3\xa4\xc3\xa4tt\xc3\xa4nyt tuoda EZ Livingist\xc3\xa4 korvaavia muusikoita. K\xc3\xa4yt\xc3\xa4nn\xc3\xb6ss\xc3\xa4 EZ Living vaihtoi nimekseen Bonfire.  Reece teki yhtyeen kanssa viel\xc3\xa4 kaksi levy\xc3\xa4, Gl\xc3\xb6rius (2015) ja Pearls (2016).\n_START_SECTION_\nSainted Sinners\n_START_PARAGRAPH_\nL\xc3\xa4hdetty\xc3\xa4\xc3\xa4n Bonfiresta kes\xc3\xa4ll\xc3\xa4 2016, Reece perusti Bonfirest\xc3\xa4 l\xc3\xa4hteneen kitaristin Frank Pan\xc3\xa9en kanssa yhtyeen Sainted Sinners. Yhtye soittaa rockia 80-luvun hengess\xc3\xa4, ja suurimpina vaikuttajina b\xc3\xa4ndille ovat toimineet Whitesnake, Deep Purple, Rainbow sek\xc3\xa4 Black Sabbath.  Sainted Sinners on julkaissut kaksi levy\xc3\xa4, Sainted Sinners (2017) ja  Back With A Vengeance (2018).\n_START_SECTION_\nSooloura\n_START_PARAGRAPH_\nReece julkaisi ensimm\xc3\xa4isen sooloalbuminsa Universal Language vuonna 2009. Toinen soololevy Compromise ilmestyi vuonna 2013. _NEWLINE_Laulajan kolmas soololevy Resilent Silence ilmestyi vuonna 2018. Reese teki levyn yhteisty\xc3\xb6ss\xc3\xa4 tanskalaisten Marco Angionin (kitara), Martin J. Andersenin (kitara), Malte Frederik Burkertin (basso) ja Sigurd J. Jensen (rummut) kanssa.'